Ford Puma Gen-E får håndfri kørsel i Danmark

Ford Puma er ikke bare endnu en lille crossover i mængden. Den er faktisk Fords mest solgte personbil i Europa, har toppet salgslisten i Storbritannien tre år i træk, og nu har bil nummer én million forladt fabrikken i Craiova i Rumænien. Men den mest interessante nyhed for danske bilkøbere handler ikke om jubilæet. Den handler om, at den elektriske Ford Puma Gen-E nu bliver opdateret – og får adgang til håndfri kørsel.

Den nye Puma Gen-E bliver nemlig næste Ford-model i Danmark med BlueCruise. Systemet kendes allerede fra Mustang Mach-E og gør det muligt at slippe rattet på godkendte motorvejsstrækninger, så længe føreren holder øjnene på vejen. Ifølge Ford er næsten hele det danske motorvejsnet godkendt som såkaldte Blue Zones. Dermed bliver Puma Gen-E en af de første kompakte el-SUV’er i Danmark, der kan tilbyde den type håndfri motorvejskørsel.

Længere rækkevidde og større batteri

Ford har samtidig givet Puma Gen-E en teknisk opdatering. Batteriets nettokapacitet er vokset fra 43,6 til 46,8 kWh, og det kan mærkes på rækkevidden. Puma Gen-E Select kører nu op til 417 kilometer på en opladning efter WLTP-normen. Tidligere lød tallet på 376 kilometer. Premium-udgaven lander på op til 404 kilometer.

Forbruget er opgivet til 13,1 kWh pr. 100 kilometer, hvilket placerer Puma Gen-E blandt de mere nøjsomme elbiler i klassen. For pendleren betyder det lavere strømudgifter, mens den ekstra rækkevidde gør bilen mere anvendelig som familiens primære bil.

– Med de seneste opgraderinger er den nye 100% elektriske Puma Gen-E et endnu stærkere kort på hånden til prisbevidste danske kunder, der ønsker mest muligt elbil for pengene, siger Lene Dahlquist, pressechef hos Ford Danmark.

Praktisk lille elbil med stort bagagerum

Puma har længe haft et stærkt kort i bagenden. Bagagerummet rummer 523 liter, når den 145 liter store GigaBox under gulvet tælles med. Den kan drænes og bruges til alt fra våde støvler til beskidt udstyr. Under fronthjelmen er der desuden en frunk på 43 liter.

Premium-udgaven får også et opgraderet B&O Premium Audio-system på 650 watt som standard.

Ford kalder selv millionbilen en historisk milepæl. For danske købere er den opdaterede Puma Gen-E dog mere relevant af en anden grund: Den gør håndfri kørsel tilgængelig i en mindre og mere almindelig elbilsklasse, hvor teknologien hidtil mest har hørt hjemme i dyrere modeller.

Læs også: Vores test af Ford Puma Gen-E

Ford Puma Gen-E får håndfri kørsel i Danmark